Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2020/C 196/09)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ANSØGNING OM ÆNDRING AF PRODUKTSPECIFIKATION

»RIBEIRO«

PDO-ES-A1123-AM03

Ansøgningsdato: 17.8.2017

1. Regler, der finder anvendelse på ændringen

Artikel 105 i forordning (EU) nr. 1308/2013 — Væsentlig ændring

2. Beskrivelse og begrundelse for ændringen

2.1. Indførelse af ny kategori af vinavlsprodukter (mousserende kvalitetsvin)

Beskrivelse og begrundelse

En ny kategori af vine er blevet tilføjet: mousserende kvalitetsvin (forordning (EU) nr. 1308/2013, bilag VII, del II, kategori 5).

Ændringen kræver, at afsnit 2 i produktspecifikationen og afsnit 2.3 i enhedsdokumentet ændres. Endvidere vedrører ændringen indirekte afsnit 3, 7 og 8.b.2 i produktspecifikationen. I enhedsdokumentet er følgende afsnit berørt: 4 (Beskrivelse af vinene), 5.a) (Særlige ønologiske fremgangsmåder), 8 (Tilknytning) og 9 (Supplerende bestemmelser vedrørende mærkningen).

Disse vine skal fremstilles ved hjælp af den traditionelle metode udelukkende af hvide eller røde hovedsorter, som er oprindelige sorter, der giver vinen en mere individuel karakter.

Ændringen skyldes traditionen for fremstilling af disse vine i dette område samt den høje kvalitet af de mousserende vine, der fremstilles på nuværende tidspunkt. Fremstillingen af mousserende vin begyndte i 1920'erne i Ribeiro, hvor forskellige producenter fortsatte traditionen indtil udgangen af det 20. århundrede. Med tiden blev denne praksis meget mindre udbredt. Vinene blev kun fremstillet i begrænsede mængder og lejlighedsvist, hovedsagelig som kuriosa eller som gaver eller erkendtligheder til vigtige besøgende. I de senere år er der imidlertid sket en genopblomstring af produktionen. Dette skyldes tidligere positive oplevelser og stadig mere krævende forbrugere, som altid er på udkig efter nye oplevelser og villige til at betale for et eksklusivt og relativt dyrt produkt. Erfaringer har vist, at hovedsorterne under denne oprindelsesbetegnelse, når de fremstilles ved hjælp af den traditionelle metode til fremstilling af mousserende vin, giver vin af høj kvalitet.

2.2. Ændring af beskrivelsen af vinene

Beskrivelse og begrundelse

Inden for kategori 1 (vin) fastsættes der i den nye produktspecifikation forskelle på grundlag af de sorter, der anvendes i produktionen. Dette betyder, at udtrykket »Castes« vil blive brugt for hvidvin og rødvin, som udelukkende er fremstillet af bestemte druer, der betragtes som hovedsorter. Alle sådanne sorter er oprindelige og tilpasset de naturlige forhold i regionen. Det drejer sig om: Caiño tinto, Caiño bravo, Caiño longo, Ferrón, Sousón, Mencía, Brancellao, Treixadura, Torrontés, Godello, Lado, Caiño blanco, Loureira og Albariño. På samme måde vil rødvine og hvidvine, der er lagret på træfade, blive identificeret på markedet ved hjælp af betegnelsen »Barrica«.

Beskrivelsen bør derfor ændres med henvisning til både de analytiske og organoleptiske egenskaber, således at de omfatter de egenskaber, som adskiller de vine, der betegnes som anført ovenfor, fra andre vine.

Ændringen vedrører derfor hovedsagelig afsnit 2 i produktspecifikationen og afsnit 2.4 (Beskrivelse af vinene) i enhedsdokumentet. Desuden vedrører ændringen indirekte afsnit 3, 7 og 8.b)2 i produktspecifikationen og afsnit 5.a) (Særlige ønologiske fremgangsmåder) og afsnit 9 (Supplerende bestemmelser vedrørende mærkningen) i enhedsdokumentet.

Ændringen er begrundet i behovet for at give forbrugerne oplysninger, der sætter dem i stand til at træffe bedre valg i købsprocessen. Oplysningerne vil hjælpe dem med at identificere vine med særlige kendetegn, enten fordi de er fremstillet af de druesorter, der er bedst tilpasset området, som det er tilfældet med Cabeiro Castes-vine, eller fordi de er lagret på træfade som for Ribeiro Barrica-vine.

Derudover er der foretaget en lille ændring i beskrivelsen af de organoleptiske egenskaber med det formål at undgå henvisninger til nydelsesmæssige faktorer og brug af mere objektive deskriptorer. Det samme gælder de analytiske værdier for hvid- og rødvine, som ikke er mærket »Castes« eller »Barrica«, og for dem, der er mærket »Ribeiro Tostado«. Minimumalkoholindholdet (totalt og virkeligt) er blevet forhøjet for både hvidvin og rødvin. Det totale maksimumsyreindhold er blevet forhøjet for hvidvinene, mens det totale minimumsyreindhold er blevet reduceret for rødvinene. For Ribeiro Tostado er det totale naturlige alkoholindhold og det totale minimumsukkerindhold blevet forhøjet.

De ændringer, der er nævnt i foregående afsnit, vedrører kun afsnit 2 i produktspecifikationen og afsnit 4 (Beskrivelse af vinene) i enhedsdokumentet. De er begrundet i de data, der er indsamlet i løbet af de seneste år ved smagninger og analytiske test.

2.3. Ændringer i vinfremstillingsmetoder (dyrkningsmetoder): beplantningstæthed

Beskrivelse og begrundelse

Afsnit 3.a i produktspecifikationen og afsnit 5.a) (Dyrkningsmetoder) i enhedsdokumentet er blevet ændret.

Der er fastsat en minimumbeplantningstæthed på 3 000 vinstokke pr. hektar. Dette erstatter bestemmelsen i den nuværende produktspecifikation, hvorved der fastsættes en maksimumbeplantningstæthed på 7 000 vinstokke pr. hektar.

Denne ændring skyldes den eksisterende tradition for tæt beplantede vinmarker i dette vindyrkningsområde. Reglerne fra 1976 indeholdt ovennævnte maksimumgrænse på 7 000 vinstokke pr. hektar, hvilket ikke var tilfældet i de tidligere regler fra 1957. Ændringen blev foretaget i 1976, da det blev anset for fordelagtigt at fastsætte maksimumgrænsen for at forbedre vinens kvalitet og lette mekaniseringen på vindyrkningsarealerne.

Vi ved nu, at der med en passende overvågning af vinproduktionskapaciteten kan opnås en højere kvalitet med en beplantningstæthed på over 7 000 vinstokke pr. hektar. Den nye produktspecifikation omfatter en betydelig reduktion af vinproduktionen pr. hektar, hvilket betyder, at denne ændring ikke skader vinens kvalitet.

2.4. Ændringer i vinfremstillingsmetoder (dyrkningsmetoder): mere detaljeret regulering af beskærings- og espalieringssystemer

Beskrivelse og begrundelse

Afsnit 3.a i produktspecifikationen og afsnit 5.a) (Dyrkningsmetoder) i enhedsdokumentet er blevet ændret.

Der findes en mere detaljeret beskrivelse af de tilladte beskærings- og espalieringssystemer. Der vil især være tale om kordon-, gobelet- og Guyot-beskæring. Espaliering vil ske med espalierer eller pinde. Ifølge den nuværende ordlyd vil kun spore og stok blive beskåret, eller beskæring vil ske ved at lade et passende antal sporer blive tilbage, og espaliering vil ske med snore eller stokke.

Denne ændring er nødvendig, fordi produktspecifikationens nuværende ordlyd er meget uklar og upræcis og derfor kan føre til meget forskellige former for beskæring. Hensigten er kun at medtage dem, der faktisk bruges, heraf nogle, der har været brugt i mange år, og andre, som er blevet indført for nylig.

Kordon-beskæring medtages, selv om denne type ikke er traditionel for oprindelsesbetegnelsen »Ribeiro«. Den er blevet indført af forskellige årsager, bl.a.: Det er let at gøre i praksis. Druerne har godt af fordelingen af skud og blade. Den gør det også muligt at overvåge udbyttet, og de dyrkede druer er af høj kvalitet. Af disse grunde er det blevet besluttet at lade dette beskæringssystem indgå blandt dem, der er tilladt i forbindelse med oprindelsesbetegnelsen.

Gobelet-beskæring har været brugt længst af de forskellige typer i Ribeiro, og denne type bruges stadig på visse vindyrkningsarealer. Her lader man et passende antal sporer og nogle gange også en stok blive tilbage. Pinde understøtter kordonerne og stammerne på mindre modne vinstokke. Dertil kommer, at da espalieringssystemer med snore først blev indført i vindyrkningsområderne, begyndte man at anvende Guyot-systemet. Dette nævnes nu udtrykkeligt i den nye produktspecifikation.

2.5. Ændringer i vinfremstillingsmetoder: maksimumudbytter

Beskrivelse og begrundelse

Udvindingsudbyttet ved fremstilling af vin og mousserende vin er blevet forhøjet fra de nuværende 70 liter pr. 100 kg druer til 74 liter eller 72 liter for Ribeiro Castes, Ribeiro Barrica og Ribeiro Espumoso. Omvendt er produktionsudbyttet for druer pr. hektar blevet reduceret fra de nuværende 30 000 kg pr. hektar til 13 000 kg for druer, der anvendes til fremstilling af hvidvinene Ribeiro Castes, Ribeiro Barrica og Ribeiro Espumoso. For druer, der anvendes til fremstilling af røde udgaver af de samme vine, er det nu 12 000 kg pr. hektar. For alle de øvrige vine er drueproduktionsudbyttet fastsat til 19 000 kg pr. hektar. Drueproduktionsudbyttet for Ribeiro Tostado er stadig 12 000 kg pr. hektar.

Det samlede resultat af disse ændringer er en betydelig reduktion af vinproduktionen pr. hektar, fra de nuværende 210 hektoliter pr. hektar til mellem 140,60 og 86,40 hektoliter pr. hektar afhængigt af vintypen. Udvindingsudbyttet for Ribeiro Tostado forbliver uændret på 40 liter pr. 100 kg høstudbytte.

Disse ændringer vedrører afsnit 3.b, 5 og 8.b.1 i produktspecifikationen og afsnit 5.a) (Særlige ønologiske fremgangsmåder) og afsnit 5.b) (Maksimumudbytter) i enhedsdokumentet.

Stigningen i udbyttet skyldes, at den moderne teknologi, der anvendes i produktionen, giver mulighed for større udvindingsudbytte, uden at det går ud over vinens kvalitet.

Drueudbyttet pr. hektar i den gældende produktspecifikation er 30 000 kg. Dette er det udbytte, der er angivet i reglerne for denne oprindelsesbetegnelse, der blev godkendt i 1976. Dette høje udbytte tilhører en anden tid og afspejler en anden tilgang til vindyrkning, som ikke længere er gældende. Kvalitet opfattes nu som vigtigere end kvantitet. Denne betydelige reduktion af udbyttet har derfor til formål at opnå en højere kvalitet for råvarerne og dermed for de vine, der er omfattet af oprindelsesbetegnelsen.

2.6. Ændringer i vinfremstillingsmetoder: definition af særlige ønologiske fremgangsmåder for mousserende vin og Ribeiro Castes, Ribeiro Barrica og Ribeiro Tostado

Beskrivelse og begrundelse

Afsnit 3.b, 3.c og 3.d i produktspecifikationen og afsnit 5.a) i enhedsdokumentet (Særlige ønologiske fremgangsmåder) er blevet ændret.

Der er indført en ny vinkategori for vin, mousserende Ribeiro-vin, og der er defineret nye vintyper i kategori 1: Ribeiro Castes og Ribeiro Barrica. Det er derfor nødvendigt at definere deres særlige produktionsbetingelser. Det er desuden blevet præciseret, at Ribeiro Tostado-vine skal være hvide eller røde og udelukkende fremstilles af hovedsorter.

Ribeiro Castes-vine må udelukkende være fremstillet af hovedsorter. Ribeiro Barrica-vine skal være rødvine eller hvidvine, som på et hvilket som helst tidspunkt i produktionsprocessen er blevet opbevaret i tønder med en maksimumvolumen på 600 liter, og som også udelukkende fremstilles af hovedsorter.

Desuden må mousserende vine kun fremstilles af hovedsorter ved hjælp af den traditionelle metode i versionerne »Brut« og »Brut Nature«.

Disse ændringer skyldes, at det er nødvendigt at fastsætte specifikke objektive betingelser for disse vine, som skal mærkes forskelligt på markedet. De grundlæggende og fælles kendetegn ved alle disse vine er, at de udelukkende fremstilles af druer, der klassificeres som hovedsorter. Alle sådanne sorter dyrkes traditionelt i området. De giver vine, der bedst udtrykker Ribeiro-vinenes unikke kendetegn.

2.7. Ændringer i vinfremstillingsmetoder: forhøjelse af minimumsukkerindholdet i druemost til tostados-kategorien

Beskrivelse og begrundelse

Afsnit 3.d i produktspecifikationen og afsnit 5.a) i enhedsdokumentet (Særlige ønologiske fremgangsmåder) er blevet ændret.

Erfaringerne fra de seneste år og de resultater, der er observeret i fremstillingen af Ribeiro Tostado, tyder på, at det vil være gavnligt at forhøje minimumsukkerindholdet i most af delvis tørrede druer, fra de nuværende 300 gram pr. liter til 350.

2.8. Klassificering af sorter som hovedsorter og sekundære sorter

Beskrivelse og begrundelse

Afsnit 6 i produktspecifikationen og afsnit 7 i enhedsdokumentet er blevet ændret.

Dette er et af de vigtigste nye elementer i ændringen af produktspecifikationen. Således tilføjes to særskilte kategorier for de druesorter, der kan anvendes til fremstilling af vin med oprindelsesbetegnelsen »Ribeiro«: hovedsorter og sekundære sorter. Sondringen er primært baseret på den kvalitet, som sorterne giver til de vine, der er omfattet af denne oprindelsesbetegnelse. Denne kvalitet bedømmes efter to hovedkriterier. På den ene side er der den rent tekniske kvalitet, og på den anden side den potentielle variation, som de specifikke druesorter giver produktet. Hovedsorterne er oprindelige sorter og er altid dem, der anbefales i klassificeringen af sorter, der er udarbejdet af den selvstyrende region Galicien. Klassificeringen vil være som følger:

— Hovedsorter: Rødvin: Caíño tinto, Caíño bravo, Caíño longo, Ferrón, Sousón, Mencía og Brancellao Hvidvin: Treixadura, Torrontés, Godello, Lado, Caíño blanco, Loureira og Albariño

— Sekundære sorter: Rødvin: Garnacha tintorera og Tempranillo Hvidvin: Palomino og Albillo Vine af typen Castes og vine, der bærer betegnelsen Barrica, må udelukkende være fremstillet af hovedsorter, hvilket tilsvarende gælder for mousserende kvalitetsvine og naturligt søde vine (Tostado).

2.9. Tilføjelse og fjernelse af sorter

Beskrivelse og begrundelse

Afsnit 6 i produktspecifikationen og afsnit 7 i enhedsdokumentet er blevet ændret.

Det foreslås at tilføje de hvide sorter Lado og Caíño blanco, begge som hovedsorter, og fjerne den hvide sort Macabeo.

Disse ændringer forklares nedenfor.

— Lado (tilføjes) Lado er en sort, der anbefales af den selvstyrende region Galicien i overensstemmelse med spansk lovgivning. Det er en oprindelig sort i det geografiske område, som omfatter oprindelsesbetegnelsen »Ribeiro«. Sorten er utvivlsomt i fremgang, og dens anvendelse er mere udbredt i dette område end i noget andet produktionsområde. Den er perfekt tilpasset de lokale landbrugs- og klimaforhold samt de traditionelle dyrkningssystemer i området. Den giver områdets vine karakter og variation, hvilket betyder, at det er særdeles vigtigt, at den godkendes.

— Caíño blanco (tilføjes) Denne sort anbefales også af den selvstyrende region Galicien i overensstemmelse med spansk lovgivning. Den er gradvist blevet indført i Ribeiro-området gennem flere årtier, hovedsagelig fra de områder, der grænser op til oprindelsesbetegnelsen »Rías Baixas«, hvor den allerede er omfattet af reglerne. I starten var dens udbredelse begrænset, og det samme gjaldt efterspørgslen fra vinavlere og producenter. Det blev derfor ikke anset for nødvendigt at medtage sorten i reglerne for oprindelsesbetegnelsen. Den har dog tilpasset sig de lokale landbrugs- og klimaforhold samt de traditionelle dyrkningssystemer i området. Dette og dens positive bidrag til kvaliteten af de vine, som den bruges i, har gradvist medført et krav i sektoren om at medtage den i reglerne, således at vine, der er beskyttet af oprindelsesbetegnelsen »Ribeiro«, kan fremstilles med denne sort.

— Macabeo (fjernes) Denne sort har været omfattet af reglerne for oprindelsesbetegnelsen »Ribeiro« siden den første udgave i 1957. Ikke desto mindre er det nu klart, at den ikke er typisk for området, hverken i produktionen eller med hensyn til at tilføje kvalitet og karakter til de vine, der er beskyttet af oprindelsesbetegnelsen. Vi foreslår derfor, at denne sort fjernes fra fremstillingen af vine med oprindelsesbetegnelsen »Ribeiro«.

2.10. Nye foranstaltninger til forbedring af kontrollen

Beskrivelse og begrundelse

Afsnit 8.b.3 i produktspecifikationen er blevet ændret. Dette vedrører ikke enhedsdokumentet.

De registrerede produktionsanlæg skal være uafhængige og må ikke grænse op til ikkeregistrerede produktionsanlæg, men må kun være forbundet ad offentlig vej. Der skal desuden foreligge månedlige opgørelser over alle leverancer og forsendelser af vin.

ENHEDSDOKUMENT

1. Betegnelse

Ribeiro

2. Type geografisk betegnelse

Beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

15. Vin af delvis tørrede druer

4. Beskrivelse af vinen/vinene

Ribeiro Castes og Ribeiro (hvidvin)

Vinens udseende

Gennemsigtig med nuancer fra lysegul til guld og strejf, der varierer fra grøn til guld afhængigt af alder og fremstillingsmetode.

Vinens aromatiske egenskaber

Rene og kraftige aromaer med nogle af følgende deskriptorer: moden frugt og frisk frugt, blomster, honning, krydderurter, planter og balsamin. Vinene i Castes-kategorien har større kompleksitet og mellemhøj intensitet.

Karakteristisk smag

Frisk og afbalanceret med en fuldendt, vedvarende eftersmag. Vinene i Castes-kategorien har bedre struktur, volumen, smag, ekstrakt og eftersmag.

* Hvis der ikke er fastsat grænser, skal gældende EU-lovgivning overholdes.

* Virkeligt alkoholindhold, minimum, i »Castes blancos«: 11 % vol.

* I vine, der har været lagret på træfade i mere end tre måneder, og som er op til et år gamle, må det maksimale indhold af flygtig syre være 0,85 gram pr. liter (14,17 milliækvivalenter pr. liter (meq/l)). Hvis disse vine lagres i over et år, skal mængderne være 0,9 gram pr. liter (15 meq/l) plus 0,06 gram pr. liter (1 meq/l) for hver grad af alkoholindhold over 11 % vol. De grænseværdier, der er fastsat i gældende lovgivning, må under ingen omstændigheder overskrides.

Generelle analytiske egenskaber Totalt alkoholindhold, maksimum (% vol.) Virkeligt alkoholindhold, minimum (% vol.) 9,5 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (milliækvivalenter pr. liter) 13,3 Totalt indhold af svovldioxid, maksimum (milligram pr. liter) 200

Ribeiro Castes og Ribeiro (rødvin)

Vinens udseende

Gennemsigtig med en mellemhøj farveintensitet, der spænder fra violet til kirsebærrød, og strejf, der varierer fra violet til terrakotta, afhængigt af alder og fremstillingsmetode.

Vinens aromatiske egenskaber

Rene og kraftige aromaer med nogle af følgende deskriptorer: røde og mørke frugter, modne og friske, blomster, krydderurter, mejeriprodukter, planter og balsamin. Vinene i Castes-kategorien har større kompleksitet og mellemhøj intensitet.

Karakteristisk smag

Frisk, afbalanceret, med en mellemhøjt tanninstruktur og en fuldendt, vedvarende eftersmag. Vinene i Castes-kategorien har større tannisk finesse, volumen, smag, ekstrakt og eftersmag.

* Hvis der ikke er fastsat grænser, skal gældende EU-lovgivning overholdes.

* Virkeligt alkoholindhold, minimum, i »Castes tintos«: 11 % vol.

* I vine, der har været lagret på træfade i mere end tre måneder, og som er op til et år gamle, må det maksimale indhold af flygtig syre være 0,85 gram pr. liter (14,17 milliækvivalenter pr. liter (meq/l)). Hvis disse vine lagres i over et år, skal mængderne være 0,9 gram pr. liter (15 meq/l) plus 0,06 gram pr. liter (1 meq/l) for hver grad af alkoholindhold over 11 % vol. De grænseværdier, der er fastsat i gældende lovgivning, må under ingen omstændigheder overskrides.

Generelle analytiske egenskaber Totalt alkoholindhold, maksimum (% vol.) Virkeligt alkoholindhold, minimum (% vol.) 9,5 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (milliækvivalenter pr. liter) 13,3 Totalt indhold af svovldioxid, maksimum (milligram pr. liter) 150

Ribeiro Barrica (hvidvin)

Vinens udseende

Gennemsigtig med nuancer fra lysegul til guld og strejf, der varierer fra grøn til guld afhængigt af alder og fremstillingsmetode.

Vinens aromatiske egenskaber

Aromatisk kompleks med en ren, kraftig aroma med balance i den aromatiske komponent af træ, mellemhøj intensitet, med nogle af følgende deskriptorer: moden frugt, frisk frugt, tørret frugt, blomster, honning, marmelade, krydderurter, planter, balsamin, krydderier, ristede og bagte aromaer.

Karakteristisk smag

Frisk, afbalanceret og intens, kraftig og med ekstrakt, god struktur og volumen, fuldendt, vedvarende eftersmag af en betydelig længde.

* Hvis der ikke er fastsat grænser, skal gældende EU-lovgivning overholdes.

* I vine, der har været lagret på træfade i mere end tre måneder, og som er op til et år gamle, må det maksimale indhold af flygtig syre være 0,85 gram pr. liter (14,17 milliækvivalenter pr. liter (meq/l)). Hvis disse vine lagres i over et år, skal mængderne være 0,9 gram pr. liter (15 meq/l) plus 0,06 gram pr. liter (1 meq/l) for hver grad af alkoholindhold over 11 % vol. De grænseværdier, der er fastsat i gældende lovgivning, må under ingen omstændigheder overskrides.

Generelle analytiske egenskaber Totalt alkoholindhold, maksimum (% vol.) Virkeligt alkoholindhold, minimum (% vol.) 12 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (milliækvivalenter pr. liter) 13,3 Totalt indhold af svovldioxid, maksimum (milligram pr. liter) 200

Ribeiro Barrica (rødvin)

Vinens udseende

Gennemsigtig med en mellemhøj farveintensitet, der spænder fra violet til kirsebærrød, og strejf, der varierer fra violet til terrakotta, afhængigt af alder og fremstillingsmetode.

Vinens aromatiske egenskaber

Aromatisk kompleks med en ren, kraftig aroma med balance i den aromatiske komponent af træ, mellemhøj intensitet, med nogle af følgende deskriptorer: moden og frisk rød og mørk frugt, tørret frugt, blomster, marmelade, krydderurter, planter, mejeriprodukter, balsamin, krydderier, ristede og bagte aromaer.

Karakteristisk smag

Frisk, afbalanceret og intens, kraftig og med ekstrakt, god struktur og volumen, fuldendt, vedvarende eftersmag af en betydelig længde.

* Hvis der ikke er fastsat grænser, skal gældende EU-lovgivning overholdes.

* I vine, der har været lagret på træfade i mere end tre måneder, og som er op til et år gamle, må det maksimale indhold af flygtig syre være 0,85 gram pr. liter (14,17 milliækvivalenter pr. liter (meq/l)). Hvis disse vine lagres i over et år, skal mængderne være 0,9 gram pr. liter (15 meq/l) plus 0,06 gram pr. liter (1 meq/l) for hver grad af alkoholindhold over 11 % vol. De grænseværdier, der er fastsat i gældende lovgivning, må under ingen omstændigheder overskrides.

Generelle analytiske egenskaber Totalt alkoholindhold, maksimum (% vol.) Virkeligt alkoholindhold, minimum (% vol.) 12 Totalt syreindhold, minimum 4 gram pr. liter udtrykt i vinsyre Indhold af flygtig syre, maksimum (milliækvivalenter pr. liter) 13,3 Totalt indhold af svovldioxid, maksimum (milligram pr. liter) 150

Ribeiro Espumoso (hvid- og rosévin)

Vinens udseende

Gennemsigtig med fine, konstante bobler, nuancer fra lysegul til guld (mousserende hvid) og fra hindbærrød til orangerød (mousserende rosé). Strejf fra grøn til gyldne nuancer (mousserende hvid) og violette til orange nuancer (mousserende rosé), afhængigt af alder og fremstillingsmetode.

Vinens aromatiske egenskaber

Aromatisk kompleks med en ren, kraftig aroma, mellemhøj intensitet, med nogle af følgende deskriptorer: moden frugt, frisk frugt, tørret frugt, gær, rasp, bagværk, blomster, honning, marmelade, krydderurter, planter, balsamin, krydderier og ristede aromaer.

Karakteristisk smag

Frisk, afbalanceret og intens, velsmagende og med ekstrakt, mellemhøj struktur og volumen. Boblerne er fine, konstante, behagelige, bløde og cremede, og eftersmagen er fuldendt, vedvarende og mellemlang til lang.

* Hvis der ikke er fastsat grænser, skal gældende EU-lovgivning overholdes.

Generelle analytiske egenskaber Totalt alkoholindhold, maksimum (% vol.) Virkeligt alkoholindhold, minimum (% vol.) 10 Totalt syreindhold, minimum 5 gram pr. liter udtrykt i vinsyre Indhold af flygtig syre, maksimum (milliækvivalenter pr. liter) 16,7 Totalt indhold af svovldioxid, maksimum (milligram pr. liter) 185

Ribeiro Tostado (hvid- og rødvin)

Vinens udseende

Gennemsigtig med nuancer fra ravgul til mahogni og strejf fra gylden til kastanje. Lysere røde nuancer kan vise sig i rødvinen afhængigt af alder og fremstillingsmetode.

Vinens aromatiske egenskaber

Aromatisk kompleks med en ren, kraftig aroma, mellemhøj intensitet, med nogle af følgende deskriptorer: moden frugt, let tørret frugt, kandiseret frugt, tørret frugt, honning, krydderurter, krydderier, balsamin med ristede og bagte aromaer og hårdt træ.

Karakteristisk smag

Sød og afbalanceret med en blid friskhed, intens, høj volumen med en olieagtig fornemmelse med ekstrakt og meget smagfuld, fuldendt, vedvarende og intens eftersmag.

* Hvis der ikke er fastsat grænser, skal gældende EU-lovgivning overholdes.

* Maksimalt svovlindhold: 200 mg/l for rødvine og 250 mg/l for hvidvine.

Generelle analytiske egenskaber Totalt alkoholindhold, maksimum (% vol.) Virkeligt alkoholindhold, minimum (% vol.) 13 Totalt syreindhold, minimum Indhold af flygtig syre, maksimum (milliækvivalenter pr. liter) 35 Totalt indhold af svovldioxid, maksimum (milligram pr. liter)

5. Vinfremstillingsmetoder

a) Væsentlige ønologiske fremgangsmåder

Særlig ønologisk fremgangsmåde

— Hvid- og rødvine Udvindingsudbyttet må ikke overstige 72 liter vin pr. 100 kg druer for vin af hovedsorterne: Ribeiro Castes, Ribeiro Barrica og Ribeiro Espumoso. For de øvrige vine er tallet 74 liter vin pr. 100 kg druer. Ribeiro Castes-vine må udelukkende være fremstillet af hovedsorter. Ribeiro Barrica-vine skal være rødvine eller hvidvine, som på et hvilket som helst tidspunkt i produktionsprocessen er blevet opbevaret i tønder med en maksimal volumen på 600 liter, og som udelukkende fremstilles af hovedsorter.

— Mousserende vin Kun fremstillet af hovedsorter ved anvendelse af den traditionelle metode i »Brut« og »Brut Nature«.

— Tostado Udelukkende fremstillet af enten røde eller hvide hovedsorter. Anvendelse af en proces til naturlig tørring af druerne i overdækkede områder med en indretning, der sikrer korrekt tørring ved hjælp af naturlig ventilation. Tørringsperioden er mindst tre måneder. Druemost af mindst 350 gram sukker pr. liter. Det maksimale udbytte må være 40 liter vin pr. 100 kg let tørrede druer. Den skal lagres i kar af ege- eller kirsebærtræ på en måde, der sikrer, at vinen mindst er i kontakt med træet i seks måneder. Dette omfatter, hvor det er relevant, vending i løbet af gæringsprocessen. Vinen skal ældes på flaske i mindst tre måneder.

Dyrkningspraksis

Nyplantninger skal have en minimumstæthed på 3 000 vinstokke pr. hektar.

Den årlige beskæring skal være Guyot-, kordon-, gobelet- eller sporebeskæring.

Espaliering skal ske med espalierer eller pinde.

b) Maksimumsudbytter

Hvide hovedsorter for Castes, Barrica og Espumoso

13 000 kg druer pr. hektar

Hvide hovedsorter for Castes, Barrica og Espumoso

93,6 hektoliter pr. hektar

Hvide hovedsorter for Tostado

13 000 kg druer pr. hektar

Hvide hovedsorter for Tostado

52 hektoliter pr. hektar

Røde hovedsorter for Tostado

12 000 kg druer pr. hektar

Røde hovedsorter for Tostado

48 hektoliter pr. hektar

Hvide og røde hovedsorter for andre vine end ovennævnte

19 000 kg druer pr. hektar

Hvide og røde hovedsorter for andre vine end ovennævnte

140,6 hektoliter pr. hektar

Sekundære sorter

19 000 kg druer pr. hektar

Sekundære sorter

140,6 hektoliter pr. hektar

6. Afgrænsning af det geografiske område

Produktionsområdet for de vine, der er omfattet af oprindelsesbetegnelsen Ribeiro, omfatter de områder, der ligger inden for følgende kommuner og byer: kommunerne Ribadavia, Arnoia, Castrelo de Miño, Carballeda de Avia, Leiro, Cenlle, Beade, Punxín og Cortegada, sognene Banga, Cabanelas og O Barón i O Carballiño kommune, sognene Pazos de Arenteiro, Albarellos, Laxas, Cameixa og Moldes i Boborás kommune, byerne Santa Cruz de Arrabaldo og Untes i Ourense kommune og i Toén kommune byerne Puga, A Eirexa de Puga, O Olivar, landsbyen Feá y Celeirón og Alongos sogn samt landsbyen A Touza i San Amaro kommune.

Alle disse kommuner ligger i provinsen Ourense i den selvstyrende region Galicien.

7. Hovedsort(er)

FERRÓN

ALBARIÑO

MENCÍA

BRANCELLAO

CAÍÑO BLANCO

CAÍÑO BRAVO

TREIXADURA

CAÍÑO TINTO

SOUSÓN

TORRONTÉS

GODELLO

LADO

LOUREIRA — LOUREIRO BLANCO

CAÍÑO LONGO

8. Tilknytning til det geografiske område

Vin

Området er kendt som Galiciens klimagrænseområde, der er skabt af en kombination af ly fra de omkringliggende bjerge og beliggenheden tæt på Atlanterhavet. Klimaet er tempereret middelhavsklima med en påvirkning fra Atlanterhavet, som begrænses af de bjergkæder, der ligger vest for distriktet. Bjergene beskytter området mod de storme, der kommer fra havet. Området er kendetegnet ved bl.a. store temperaturudsving mellem dag og nat, lav nedbør efter bestøvning, uopdyrket jord, hovedsagelig granit, med markkapacitet, og det stejle bjergterræn.

Distriktet er tæt på ikke at være egnet til vindyrkning. Frugten modnes ikke let, men opnår det krævede alkoholindhold samtidig med phenolmodenhed. På denne måde opretholdes en afbalanceret friskhed suppleret af det naturlige syreindhold med mere vinsyre end æblesyre. Områdets lidt kontinentale karakter sammen med de fremherskende luftstrømme giver en betydelig temperaturforskel fra dag til nat. Dette bidrager til en langsom modning, hvorved den naturlige friskhed og aroma forstærkes.

Producenterne etablerede vinmarker på de mest velbeliggende skråninger og udnyttede dermed det bjergrige terræn. I mange tilfælde har de anlagt terrasser for at gøre det nemmere at passe vinstokkene og give jorden større dybde, hvilket har resulteret i et landskab med et tydeligt menneskeligt aftryk. På denne måde har producenterne sikret sig, at planterne får tilstrækkeligt sollys, hvilket skaber det fornødne sukker til fremstilling af vin med et godt alkoholindhold. Dette er som tidligere nævnt et område, som er tæt på ikke at være egnet til vindyrkning.

Et vigtigt aspekt af forbindelsen mellem disse vine og området vedrører de druesorter, der er til rådighed. De fleste af dem er sorter, der traditionelt dyrkes i distriktet, men sjældent findes i andre vindyrkningsområder. Blandt disse er den hvide sort Treixadura, der er den mest repræsentative og anvendte i dette geografiske område. Disse sorter er fuldt ud tilpasset miljøet og er resultatet af producenternes valg gennem tiden. Med forholdene i distriktet giver disse sorter, især Treixadura, vine, der er meget aromatiske og frugtagtige med blomsternoter. Alkoholindholdet udligner syreindholdet, hvilket resulterer i vine, der er friske og afbalancerede.

Mousserende kvalitetsvine

De mousserende kvalitetsvine fra oprindelsesbetegnelsen Ribeiro fremstilles ved hjælp af den traditionelle metode. Deres egenskaber er tæt forbundet med de specifikke miljøforhold og de anvendte druesorter.

Dette miljø er præget af et tempereret klima med middelhavskarakter og påvirkning fra Atlanterhavet. Temperaturerne varierer betydeligt fra dag til nat med lav nedbør efter bestøvning. Jordbunden har en lav markkapacitet og er omgivet af bjergrigt terræn. Dette er et område, hvor vindyrkningen har udviklet sig under restriktive forhold, og druerne modner ikke let. Derfor udnytter vinproducenterne det bjergrige terræn ved at placere vinmarker på skråningerne med mest sollys. Temperaturforskellen fra dag til nat giver en langsom modning af frugten. Dette intensiverer den naturlige friskhed og aroma i disse mousserende vine.

De anvendte druesorter er oprindelige og er tilpasset de særlige miljøforhold i distriktet. De er resultatet af den udvælgelsesproces, som producenterne i området har foretaget i årenes løb. Blandt dem er sorten Treixadura, der er den mest udbredte. Sorterne Loureiro og Albariño er imidlertid også meget velegnede til fremstilling af disse vine. Jord- og klimaforholdene i distriktet betyder, at disse sorter kan høstes tidligt, når først den rette balance mellem sukker- og syreindhold er nået. Det betyder, at druerne plukkes, når de har et moderat sukkerindhold og et rimeligt syreindhold. Dette gør det muligt at fremstille afbalancerede basisvine, der ikke er overdrevent alkoholiske, men som er meget aromatiske. I andre områder, der ligger i nærheden, ville en fremrykning af høsten for at begrænse alkoholindholdet i basisvinen givet øget syrlighed, hvilket ikke sker her. Den væsentligste årsag ville være den store mængde æblesyre, som ville forringe kvaliteten af den producerede vin.

Disse sorter repræsenterer en genetisk arv af stor værdi. De giver de forskellige typer vine fra distriktet en unik kvalitet, navnlig mousserende vine, som er meget aromatiske og frugtagtige.

Vin af let tørrede druer (»Tostados«)

Tostado del Ribeiro er vin af let tørrede druer. De særlige egenskaber skyldes de råvarer, der anvendes ved fremstillingen af produktet, de naturlige miljøforhold og den særlige fremstillingsmetode, der er resultatet af de lokale producenters knowhow.

Råvarerne er druesorter, der er naturligt hjemmehørende i området, og som er tilpasset de særlige miljøforhold. Blandt disse sorter er Treixadura, der er den mest dyrkede og mest karakteristiske.

Miljøet er kendetegnet ved et tempereret klima af middelhavskarakter med påvirkning fra Atlanterhavet. Temperaturerne varierer betydeligt fra dag til nat med lav nedbør efter bestøvning. De uopdyrkede arealer har en lav markkapacitet og er omgivet af bjergrigt terræn. Vinstokkene dyrkes på de skråninger, hvor der er mest sol, så de modnes tilstrækkeligt.

Området er tæt på ikke at være egnet til vindyrkning, hvor det ikke er let at modne vinstokke på en ordentlig måde. Modningen er kun mulig, fordi de anvendte druesorter er tilpasset og dyrkes i omhyggeligt placerede parceller. Det gør vinen meget speciel. Det er en sød vin fra et område, hvor de naturlige miljøforhold normalt ikke gør det muligt at producere den.

Dette er dog muligt takket være de produktionsteknikker, som de lokale producenter har udviklet over tid. Efter at druerne er høstet, udsætter producenterne klaserne for en kompleks modningsproces i overdækkede områder med naturlig ventilation. Sorten Treixadura er særligt egnet til let tørring, da dens skind er tykkere og mere modstandsdygtig end andre sorters. Derved bliver den bedre i stand til at klare den naturlige tørringsproces.

Dertil kommer, at klimaet i dette distrikt har tørrere efterår, end der normalt kan forventes i betragtning af, at det ligger tæt på Atlanterhavet. Dette skyldes den beskyttende barriere, som bjergene, der omslutter det mod vest, udgør. Disse forhold bidrager til tørringsprocessen. Druerne udsættes ikke for en uforholdsmæssig høj relativ luftfugtighed, hvilket ville forsinke den naturlige udtørring og øge risikoen for skimmelsvamp. Desuden er der en tendens til, at temperaturen om efteråret er moderat, hvilket bidrager til tørringsprocessen. Distrikter, der ligger længere inde i landet, kan have den fordel, at luftfugtigheden er lavere. Ulempen ved dette er imidlertid, at lave temperaturer ville gøre den naturlige tørring vanskeligere.

Resultatet af denne proces er en sød og afbalanceret vin med et samlet sukkerindhold på over 120 gram pr. liter, hvilket er meget karakteristisk for distriktets vindyrkningskultur. Den er meget prisbelønnet, dyr at producere og har et rigtig godt omdømme.

9. Vigtige yderligere betingelser

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen

Transport og tapning uden for produktionsområdet udgør en risiko for vinens kvalitet, f.eks. i form af oxidreduktion eller temperatursvingninger. Risikoen øges, jo længere vinen transporteres. Tapning i oprindelsesområdet gør det muligt at bevare produktets karakteristika og egenskaber. Dette samt de erfaringer og den omfattende viden om de særlige kendetegn ved vinene, der er opbygget gennem årene på vingårdene med oprindelsesbetegnelsen »Ribeiro«, betyder, at det er nødvendigt at tappe vinene i oprindelsesområdet. Dermed bevares alle disse vines fysiske, kemiske og organoleptiske egenskaber.

Retlig ramme

National lovgivning

Type supplerende betingelse:

Supplerende bestemmelser om mærkning

Beskrivelse af betingelsen

Etiketterne på de aftappede vine skal omfatte logoet og navnet på oprindelsesbetegnelsen.

For vine med oprindelsesbetegnelsen »Ribeiro«, der er fremstillet af hovedsorterne, tillades det at anføre følgende angivelser på etikkerne og emballagen samt i reklamemateriale: »Castes«, »Barrica«, »Espumoso« og »Tostado«, alt efter hvad der er relevant.

For vine, der ikke er klassificeret som »Castes«, »Barrica«, »Espumoso« eller »Tostado«, må etiketten ikke indeholde betegnelserne »caste« og »autóctonas« eller navnet på nogen af hovedsorterne. På samme måde er det ikke tilladt at bruge andre ord, der kan vildlede forbrugeren om vinens kendetegn, navnlig ord, der kan føre til forveksling med vin fra kategorierne Ribeiro Castes, Ribeiro Barrica, Ribeiro Espumoso og Ribeiro Tostado.

Høståret skal fremgå af etiketten for vine i kategorierne Castes og Barrica.

Emballagen skal indeholde nummererede kvalitetsmærker eller etiketter foran/bagpå, der er udstedt af kontrolorganet. Disse skal påsættes på den pågældende vingård.

Link til produktspecifikationen

https://mediorural.xunta.gal/fileadmin/arquivos/alimentacion/produtos_calidade/2019/DOP_RIBEIRO_Pliego_Condiciones_octubre_2019_definitivo-C.pdf

(1) EUT L 347 af 20.12.2013, s. 671.